BLF-oorname by Sodwana-lodge betwis | Maroela Media
Sodwana is 'n gewilde toerismebestemming. (Foto: Dave Gilbert/Facebook)
'n Bittere twis woed oënskynlik tussen lede van Black First Land First (BLF) en die restaurant-eienaar en hotel by die Sodwana Bay Lodge.
Lede van die BLF het verlede Vrydag beheer van die restaurant en hotel oorgeneem, nadat hulle aangevoer het dat hulle 'n huurooreenkoms daarvoor met die plaaslike stamowerheid aangegaan het. Lede van die BLF beset ook die afgelope week die hotelkamers.
Maroela Media verneem die bestaande eienaar van die restaurant bedryf dit al sowat 20 jaar lank en het hom tot die hof gewend om die nuwe huurooreenkoms te betwis. Die saak word volgende maand aangehoor.
Andile Mngxitama, leier van die BLF, het Vrydag gesê daar is verlede Saterdag met die "sogenaamde eienaars" van die restaurant vergader en dié kon nie bewys van eienaarskap of 'n huurooreenkoms lewer nie.
Mngxitama voer aan die huurooreenkoms is met die stamowerheid aangegaan en onderteken. Hy kon nie dadelik die naam van die owerheid verstrek nie en sê dat hy nie regstreeks by die optrede betrokke is nie, maar dat die BLF dit ten volle steun.
Mngxitama het ook onderneem om die nuwe huuroorenkoms te verskaf. Maroela Media het dit in hierdie stadium nog nie ontvang nie.
Die brief aan besoekers is wyd op sosialemediaplatforms gedeel.
Hy sê hy het ook verneem dat 'n hooggeregshofbevel bekom is wat die BLF-lede verbied om sake by die lodge te ontwrig, maar dat hy dit ook nog nie onder oë gehad het nie.
"Die bevel is irrelevant. Ons is nie daar om enigiets te ontwrig nie. Ons bedryf 'n onderneming," sê Mngxitama.
"Die grondeienaar is die stamowerheid. Ons is moeg dat mense van Nederland ons teister. Hulle is nie eienaars nie, hulle is diewe. Hulle het geen reg op grond of eiendom nie. Hulle treiter ons en moet teruggaan Nederland toe," sê hy.
'n Brief wat die bestuurder van Sodwana Bay Lodge aan besoekers gestuur het, is intussen wyd versprei. Dit lui dat die plaaslike stamowerheid die oorname van Coral Coast, die hotel en restaurant aan BLF oorgegee het en het reeds talle bekommerde boodskappe tot gevolg gehad.
Herman Combrinck, bestuurder van Sodwana Bay Lodge, het by navraag gesê lede van die BLF het wél die bestuur van die hotel en restaurant oorgeneem, maar die situasie is in hierdie stadium rustig.
"Ons is elke dag hier en alles gaan voort," sê Combrinck.
Die tyddeelgedeelte van die lodge word in hierdie stadium nie geraak nie.
'n Boodskap op Sodwana Bay Lodge se Facebook-blad lui dat daar "geen rede tot paniek of bekommernis is nie".
Verskeie besoekers het egter verlede naweek, ná die oorname, glo besluit om eerder die oord te verlaat.
Kom ons wag en kyk of die lodge na twee maande nog sal "staan"…….
Baie van die grond in Natal word uitgehuur, oa die myne daar. Gaan hulle nou dit als ook net oorneem?
Die geagte ou landgenote wil net vat. Dit sal in elk geval binne n kort tyd verwoes wees want hulle kan nie eers n vuurhoudjie boksie oordentlik bedryf en in stand hou nie.
Kan jy nou meer…..so gaan hulle nog by ander eiendomme ook net opdaag en oorvat.Hulle kan nie eers ñ kruiwa "bestuur", so wat nog van ñ vakansieoord.